b'\n_START_ARTICLE_\nBengt Gottfried Forselius\n_START_PARAGRAPH_\nBengt Gottfried Forselius (1660? \xe2\x80\x93 november 1688) oli Eesti haridustegelane ja kirjamees. Ta oli Eestis rahvakooli algataja, kelle pingutuste viljana hakkas taas levima lugemisoskus. _NEWLINE_Ta s\xc3\xbcndis Harju-Madise pastori, Rootsist p\xc3\xa4rit Johann Haquinus Forseliuse pojana, \xc3\xb5ppis Tallinna g\xc3\xbcmnaasiumis ja sai juristihariduse Wittenbergi \xc3\xbclikoolis (astus sisse 1679 ja \xc3\xb5ppis arvatavasti kuni 1683. aastani). P\xc3\xa4rast Eestimaale naasmist asus ta koos Risti koguduse vaimuliku Gabriel Herliniga viimase asutatud talurahvakoolis Risti kirikum\xc3\xb5isas lapsi h\xc3\xa4\xc3\xa4likumeetodil lugema \xc3\xb5petama. M\xc3\xb5jutusi oli ta saanud Jan Amos Komensky omal ajal Euroopas tuntuks saanud uudsetest pedagoogilistest vaadetest (sh lihtsam lugema\xc3\xb5ppimise meetod ilma t\xc3\xa4henimesid \xc3\xbcksikult lugemata)._NEWLINE_1684. aastal organiseeris Forselius Tartus Piiskopi m\xc3\xb5isas rahvakoolmeistrite seminari (Forseliuse seminari), et ette valmistada eesti maarahva jaoks k\xc3\xb6streid ja koolmeistreid (arvatavasti Rootsi riigi toetusel). Kuna ka L\xc3\xa4tis organiseeriti taoline \xc3\xb5ppeasutus, v\xc3\xb5is nende ettev\xc3\xb5tmiste toetajaks olla kindralsuperintendent Fischer. Forselius kasutas seminaris oma aja kohta uudseid \xc3\xb5ppemeetodeid. Ilmselt oli selleks ajaks olemas ka tema koostatud aabits. Lugema \xc3\xb5petas Forselius h\xc3\xa4\xc3\xa4likute veerimise (h\xc3\xa4\xc3\xa4limise) meetodil. Igast kihelkonnast saadeti Tartusse \xc3\xb5ppima noormehi. Nelja tegevusaasta jooksul sai seal \xc3\xb5petust umbes 160 eesti poissi, kellest sirgus umbes 50 k\xc3\xb6strit ja koolmeistrit, kes omakorda edendasid eesti rahvaharidust. _NEWLINE_Toetust oma tegevusele lootis Forselius saada Rootsi kuningalt. Nii k\xc3\xa4is ta 1686. aastal koos oma \xc3\xa4rksamate kasvandikega Pakri Hansu J\xc3\xbcri ja Ignatsi Jaaguga Rootsis, kus demonstreeris ministritele ja kuningale \xc3\xb5ppeasutuse saavutusi._NEWLINE_Teist korda viibis Forserius Rootsis 1688. aasta septembris, mil ta m\xc3\xa4\xc3\xa4rati kolmeks aastaks maakoolide inspektoriks Eesti- ja Liivimaal. Forselius hukkus tagasiteel tormis L\xc3\xa4\xc3\xa4nemerel.'